Henrik Dam Kristensen (S), 1998-12-11:
Først vil jeg sige tak for de bemærkninger, som ordførerne
Jeg er meget enig med fru Vibeke Peschardt, men også med andre i, at det rent faktisk er et flot stykke arbejde, der er lavet.
Jeg synes, det har været spændende, at vi har kunnet sammenskrive ni love til nu en lov, og jeg synes, den modernisering, som ligger i alt det, der er sket her, i øvrigt er i tråd med andre ting, som er sket i Fødevareministeriet inden for det sidste års tid, og at det er den rigtige måde at gøre tingene på.
Tak til hr. Ole Vagn Christensen for tilsagnet.
Jeg tror, at det var karakteren 10, vi fik.
Det er jo flot bestået, så det synes jeg er en ganske god indgangsvinkel til det videre arbejde her.
Hr. Jens Kirk, men også andre, bl.a. fru Lene Espersen, var inde på liberaliseringen af auktionerne.
Min indgangsvinkel er her, at jeg nægter at tro på, at med den sammensætning, som Folketinget har, kan regeringen ikke komme igennem med en liberalisering, som først og fremmest baserer sig på markedsorientering.
Ja, det, vi diskuterer, er, at som systemet er i dag, har det lidt karakter af at være et levn fra enevældens tid, hvor en minister udnævner en person til nærmest livsvarigt at have mere eller mindre hånds- og halsret over fiskerne og deres fisk i et bestemt område.
Det, jeg i realiteten foreslår her, er, at vi efter nogle overgangsordninger får et system med ganske almindelig sund konkurrence bygget op på nogle præmisser, som så følger de ting, der skal til, for at man kan være auktionsmester.
Jeg tror ikke, at det kan være sandt, at den nuværende regering i realiteten tror mere på liberalisering end de borgerlige partier i det her Folketing.
Jeg hørte også fra både Hr. Jens Kirk og også fra fru Lene Espersen, at det var ting, som man var parate til at diskutere.
I forhold til sammensætningen i udvalgene har vi jo også her det samme problemsæt, den samme diskussion, som vi har
hver gang.
Jeg vælger i realiteten at betragte det som en positiv indgangsvinkel, for det vidner jo om stor interesse for at sidde i Fødevareministeriets forskellige udvalg.
Det, at der er den interesse for det arbejde, vi laver i Fødevareministeriet, er vi som udgangspunkt meget glade for og tilfredse med, og derfor skal vi selvfølgelig også finde en sammensætning, som er fornuftig. Min indgangsvinkel til det er, at hvis et ministerium og dermed også i sidste instans et Folketing skal have en ordentlig, konstruktiv rådgivning, så er der to ting, som jeg synes det er vigtigt at få opfyldt.
For det første skal enhver ny forening, som kalder sig landsdækkende, ikke bare pr. automatik have lov til at komme
Der skal være et eller andet tilbundsgående: at den dels igennem en længere periode har sandsynliggjort, at der virkelig er et bredt fundament, dels arbejder seriøst med tingene. Så er der den anden ting, nemlig at organisationer, som i øvrigt er medlemmer af en landsorganisation, alt andet lige må føle sig dækket ind af den landsorganisation, som de er medlem af.
Ellers vil jeg bare sige, at hvis man ikke fastholder de forholdsvis simple principper, så tror jeg, vi kan risikere at få udvalgssammensætninger, som gør, at ordentlig, gedigen rådgivning og vejledning til ministeriet og til Folketinget i sidste ende går fløjten.
Så jeg beder om tænksomhed i forhold
til den videre diskussion her.
I forhold til hr. Kristen Touborg, som også havde nogle betragtninger, har jeg sådan set kun et enkelt lille spørgsmål: Hvad har hr. Kristen Touborg imod eksempelvis Kvindeligt Arbejderforbund?
Normalt plejer det ikke at ligne hr. Kristen Touborg sådan at være diskriminerende, men det, hr. Kristen Touborg nu gør, er, at han går ind og plæderer for, at et enkelt fagforbund skal have indflydelse her, mens andre, som med lige så stor ret har engagement i fiskeriet, ikke skal have det.
Her har jeg valgt at sige, at en række fagforbund har en samhørighed i Arbejderbevægelsens Erhvervsråd, og derfor har jeg det generelt sådan i mine udvalg, at det er Arbejderbevægelsens Erhvervsråd, som udpeger dem.
Det tror jeg også måske er en vigtig pointe.
I forhold til femårsreglen har jeg undervejs i debatten haft mulighed for at sige præcis, hvad jeg mener om den, så den vil jeg ikke komme med yderligere kommentarer til, men jeg vil gerne komme med kommentarer til hr. Christian H. Hansen og også hr. Ole M. Nielsen, som var meget kritiske over for rekreativt fiskeri og omsætningsforbudet.
Omsætningsforbudet er bl.a. kommet, efter at vi for efterhånden et stykke tid siden holdt en stor konference i Jylland, hvor alle, som er engageret i det rekreative fiskeri, deltog.
Det var en god konference, og ud af den er der faktisk kommet mange spændende ting.
En af de anbefalinger, som kom, var, at der skulle laves et omsætningsforbud for rekreativt fiskeri.
Det var i realiteten organisationerne selv, som bragte det på banen, og jeg har fulgt anbefalingen.
Så tror jeg, det er lidt vigtigt, at vi går skridtet videre og får defineret, hvad rekreativt fiskeri er.
I mine øjne er rekreativt fiskeri noget, som man har valgt som en fritidsbeskæftigelse, i realiteten på lige fod med volleyball og alt mulig andet.
Man har valgt at sige: Jeg har en fritidsinteresse.
Den består i, at jeg enten med en stang eller med nogle net gerne vil fange nogle fisk.
Det har vel aldrig nogen sinde ligget i det system, at det så også skulle være dem, som skulle sælge fisk til turisterne i havnene og alt mulig andet.
Det er erhvervsfiskere eller bierhvervsfiskere eller de autoriserede systemer, som skal tilgodese det.
Det andet er en fritidsbeskæftigelse på lige fod med alle mulige andre fritidsbeskæftigelser.
Nu kan det lade sig gøre at fange både havørred og laks i en række jyske åsystemer og, tror jeg også, i sjællandske og fynske åsystemer, hvilket det ikke kunne for ikke så forfærdelig mange år siden.
I den situation er jeg dybt optaget af, at specielt vandrefisken bliver beskyttet og får ordentlige vilkår, og
derfor de tiltag, som der har været på dette område. Til slut skal jeg bare sige til hr. Ole M. Nielsen, at det er rigtigt, at vi også med det her lovforslag moderniserer det, som er en reminiscens fra mange år tilbage, hvor bøder gik til velgørende formål.
Det er ikke tidssvarende her i 1998/99, og derfor moderniserer vi også dette område.
Det er ikke, fordi de formål, som bøderne tidligere har været anvendt til, ikke har været gode nok.
for det har de såmænd, og derfor bliver der også en overgangsperiode.
Derefter må disse organisationer på lige fod med alle andre søge humanitære organisationer, gennem tipsmidler m.v. Jeg vil gerne slutte med at sige til Folketinget og til Folketingets Fødevareudvalg, at jeg håber, vi kan få et godt og konstruktivt samarbejde om den nye fiskerilov.
Når vi på et eller andet tidspunkt her i foråret får den vedtaget, ja, så har vi fået moderniseret en lov for dette erhverv.